Fermerët shqiptarë dhe çmimet e larta në sezonin e mbjelljeve
Rritja e çmimit të naftës ka shtyrë shumë fermerë të aplikojnë në skemën kombëtare të mbështetjes, të njoftuar muajin e kaluar nga qeveria shqiptare. 
Janë javët e para të pranverës dhe fermerët janë në kulmin e punëve të tyre në bujqësi. Por, rritja me shpejtësi dhe e paparashikuar e çmimit të naftës dhe gjërave të tjera bujqësore, ka shtyrë shumë prej tyre që t’i drejtohen zyrave të agjencise për zhvillimin bujqësor dhe rural për të aplikuar në skemën kombëtare të mbështetjes, shpallur muajin e kaluar nga qeveria shqiptare. Fermeri Pal Shkami thotë për Zërin e Amerikës se pa këtë mbështetje nuk ka mundësi të përballojë shpenzimet për punimin e tokës. Fermeri Shtjefën Gjinaj thotë se rritja e menjëhershme e çmimit të naftës është shoqëruar me trefishimin e çmimit të punimit të tokës dhe plehrave kimike, duke e bërë të papërballueshme punën në bujqësi. Mbështetja për fermerët është pjesë edhe e paketës së rezistencës sociale, të shpallur pak ditë më parë nga qeveria shqiptare për të përballuar pasojat e rritjes së çmimeve në tregjet ndërkombëtare për shkak i luftës në Ukrainë. Por një pjesë e fermerëve që aplikojnë për të përfituar nga kjo paketë janë ende të paqartë dhe dyshues për efektet e saj. Prandaj, shumë prej tyre po presin në mëdyshje për të filluar apo jo punimin e tokës. Megjithëse mbështetja për fermerët përfshin 5 fusha, kryesisht fermerët janë të interesuar për naftën pa taksa, për shkak të çmimit të saj, gjithnjë e në rritje në treg. Drejtori i Bujqësisë në Shkodër, Hysni Ligataj, thotë se deri tani kanë aplikuar për të përfituar naftë pa taksa më shumë se 3 mijë fermerë dhe se, për shkak të këtij interesimi, procesi i aplikimit është zgjatur deri në fillim të muajit prill. Përmes paketës së rezistencës sociale, qeveria shqiptare ka krijuar një fond prej 1.45 miliard lekësh, si mbështetje për fermerët me naftë pa taksa, vlerë të cilën e rriti ditët e fundit edhe me 500 milion lekë të tjera, për punimet e mekanizuara të fermerëve. Por, pavarësisht kësaj mbështetje, çmimi i lartë i karburanteve, shoqëruar me rritjen e paparashikuar të çmimit të plehrave kimike, sipas ekspertëve të fushës së bujqësisë, ka bërë që fermerët, këtë sezon, të mbjellin më pak, gjë që pritet të reflektohet në ekportet e vendit, por edhe në tregun e brendshëm.